สมช.ยันไม่ “ล็อกดาวน์-เคอร์ฟิว” ขอเป็นทางเลือกสุดท้าย!
เลขาธิการสภาความมั่นคงแห่งชาติ (สมช.) ยันยังไม่ "ล็อกดาวน์-เคอร์ฟิว" ขอใช้เป็นทางเลือกสุดท้าย ยันพิจารณาอย่างรอบคอบ
เลขาธิการสภาความมั่นคงแห่งชาติ (สมช.) ยันยังไม่ "ล็อกดาวน์-เคอร์ฟิว" ขอใช้เป็นทางเลือกสุดท้าย ยันพิจารณาอย่างรอบคอบ
6 พ.ค. 2564

พล.อ.ณัฐพล นาคพาณิชย์ เลขาธิการสภาความมั่นคงแห่งชาติ (สมช.) ในฐานะประธานผู้อำนวยการศูนย์ปฏิบัติการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศปก.ศบค.) กล่าวถึงการยกระดับมาตรการป้องกันและควบคุมการแพร่ระบาดโควิด-19 กรณีหากครบ 14 วัน แต่ตัวเลขผู้ติดเชื้อและผู้เสียชีวิตยังสูงอยู่ว่า เบื้องต้นยังไม่มีแนวคิดจะประกาศใช้ล็อกดาวน์-เคอร์ฟิว ในขณะนี้ โดยจะเป็นมาตรการสุดท้ายที่จะนำมาใช้หากไม่สามารถยับยั้งหรือควบคุมสถานการณ์ได้
ส่วนจะขยายเวลาปิดสถานบันเทิงไปถึงสิ้นเดือนหรือไม่นั้น มองว่าเมื่อครบกำหนดเวลาการประกาศใช้มาตรการ 14 วันแล้ว คงต้องรอทางกระทรวงสาธารณสุขวิเคราะห์ก่อน โดยย้ำว่ามาตรการต่างๆ ที่ประกาศใช้ออกมานั้น ทางศบค. รับฟังข้อเสนอแนะจากทางกระทรวงสาธารณสุขเป็นหลัก
ทั้งนี้ เลขาสมช. ย้ำว่า นายกรัฐมนตรีให้นโยบายกับศบค.ให้มีการพิจารณาการใช้มาตรการต่างๆอย่างรอบคอบ และให้มีผลกระทบต่อประชาชนให้น้อยที่สุด